แจกเงินมีจริงรอสรุปอีก1เดือน
ย้ำแจกเงิน3พันเป็นแค่ตุ๊กตา แต่มีแจกจริงไม่ล้ม รอคลังเคาะเงื่อนไข 1 เดือน
9 ก.ย. 2563

นายทศพร ศิริสัมพันธ์ เลขาธิการคณะกรรมการสภาพัฒนาการเศรษฐกิจและสังคมแห่งชาติ (สศช.) เปิดเผยว่า มาตรการแจกเงินกระตุ้นเศรษฐกิจ ที่ศูนย์บริหารสถานเศรษฐกิจที่ได้รับผลกระทบจากโควิด-19 หรือ ศบศ. ที่พล.อ.ประยุทธ์ จันทร์โอชา นายกรัฐมนตรี และ รมว.กลาโหม เห็นชอบ ยังเป็นแค่ตุ๊กตาที่กระทรวงการคลังเสนอว่าจะแจกให้คนละ 3,000 บาท ให้กับ 15 ล้านคน ซึ่ง ศบศ. เห็นขอบในหลักการเท่านั้น แต่รายละเอียดกระทรวงการคลังยังต้องไปสรุปและกลับมาให้ ศบศ. เห็นชอบอีกครั้ง"
"การแจกเงิน 3,000 บาท ยังไม่มีข้อสรุปมาตรการ ซึ่งอยู่ระหว่างกระทรวงการคลัง พิจารณาเงื่อนไขของมาตรการทั้งหมด ว่าจะแจกเท่าไหร่ แจกอย่างไร ซึ่งไม่ได้กำหนดชัดเจนว่า จะแจก 3,000 บาท และ แจก 15 ล้านคน ทุกอย่างยังเป็นเพียงตุ๊กตา ที่เสนอ ศบศ. รับหลักการของมาตรการเท่านั้นศบศ.ยังไม่ได้เห็นชอบวิธีการทั้งหมด ท้ายที่สุดอาจจะแจก 2,000-4,000 บาท ได้ทั้งนั้น” นายทศพร กล่าว
ทั้งนี้ คาดว่ากระทรวงการคลังจะพิจารณาแล้วเสร็จภายใน 1 เดือน เพื่อให้ทันเริ่มมาตรการช่วงเดือน ต.ค.นี้ เบื้องต้น แนวคิดของ ศบศ. คือจะเป็นการร่วมจ่ายเงิน หรือ co-pay ให้กับประชาชนในการซื้อสินค้า แต่คลังต้องไปทำรายละเอียดมาว่า จะแจกให้กับใคร ไม่จำเป็นต้อง 15 ล้านคน รวมทั้งลงรายละเอียดว่า จะใช้จ่ายได้ร้านใด ซึ่งต้องเน้นไปที่ ตลาดสด แผงลอย ร้านขายส้มตำ ขายลูกชิ้นปิ้ง ต้องได้สิทธิ์
ก่อนหน้านี้ สศช.ชี้แจงว่า โครงการคนละครึ่งที่เสนอในการประชุม ศบศ. ยังมีลักษณะเป็นกรอบกว้าง โดยกระทรวงการคลัง จะต้องไปจัดทำรายละเอียดเพิ่มเติม อาทิ คุณสมบัติของประชาชนและร้านค้าที่จะสามารถเข้าร่วมโครงการ จำนวนประชาชนที่จะได้รับสิทธิ์ วงเงินค่าใช้จ่ายต่อวัน ระบบการลงทะเบียน
นอกจากนี้ ยังต้องมีกลไกในการช่วยเหลือและอำนวยความสะดวกผู้ค้าที่เป็น หาบเร่ แผงลอย ให้สามารถเข้าร่วมโครงการได้อย่างมีประสิทธิภาพ รูปแบบการชำระเงิน ซึ่งเมื่อกระทรวงการคลังจัดทำรายละเอียดโครงการที่มีความสมบูรณ์แล้ว จะนำเสนอให้คณะกรรมการฯ พิจารณาตามขั้นตอนอีกครั้งหนึ่ง ขอให้สื่อมวลชนและประชาชนรอความชัดเจนในรายละเอียดของโครงการดังกล่าว ภายหลังจากการประชุม ศบศ. ในครั้งต่อไป